Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea llum adottat rieżami tar-regoli bankarji tal-UE (ir-Regolament dwar ir-Rekwiżiti ta' Kapital u d-Direttiva dwar ir-Rekwiżiti ta' Kapital). Dawn ir-regoli l-ġodda se jiżguraw li l-banek tal-UE jsiru aktar reżiljenti għal xokkijiet ekonomiċi futuri potenzjali, filwaqt li jikkontribwixxu għall-irkupru tal-Ewropa mill-pandemija tal-COVID-19 u għat-tranżizzjoni lejn in-newtralità klimatika. Il-pakkett tal-lum jiffinalizza l-implimentazzjoni tal-ftehim Basel III fl-UE. Dan il-ftehim intlaħaq mill-UE u s-sħab tagħha tal-G20 fil-Kumitat ta' Basel dwar is-Superviżjoni Bankarja biex il-banek isiru aktar reżiljenti għal xokkijiet ekonomiċi possibbli. Il-proposti tal-lum jippreżentaw l-aħħar pass f'din ir-riforma tar-regoli bankarji. Ir-rieżami jikkonsisti fl-elementi leġiżlattivi li ġejjin: Il-pakkett huwa magħmul mill-partijiet li ġejjin: Il-pakkett tal-lum jimplimenta fedelment il-ftehim internazzjonali Basel III, filwaqt li jqis il-karatteristiċi speċifiċi tas-settur bankarju tal-UE, pereżempju fir-rigward ta' self ipotekarju b'riskju baxx. B'mod speċifiku, il-proposta tal-lum għandha l-għan li tiżgura li l-“mudelli interni” użati mill-banek biex jikkalkulaw ir-rekwiżiti ta' kapital tagħhom ma jissottovalutawx ir-riskji, u b'hekk jiġi żgurat li l-kapital meħtieġ biex ikopri dawk ir-riskji jkun biżżejjed. Min-naħa l-oħra, dan se jagħmilha aktar faċli biex wieħed iqabbel il-proporzjonijiet kapitali bbażati fuq ir-riskju fost il-banek u b'hekk jirrestawra l-kunfidenza f'dawk il-proporzjonijiet u s-solidità tas-settur ġenerali. Il-proposta għandha l-għan li ssaħħaħ ir-reżiljenza, mingħajr ma tirriżulta f'żidiet sinifikanti fir-rekwiżiti ta' kapital. Din tillimita l-impatt ġenerali fuq ir-rekwiżiti ta' kapital għal dak li huwa meħtieġ, biex tinżamm il-kompetittività tas-settur bankarju tal-UE. Il-pakkett se jkompli jnaqqas ukoll il-kostijiet tal-konformità, b'mod partikolari għal banek iżgħar, mingħajr ma jillaxka l-istandards prudenzjali. It-tisħiħ tar-reżiljenza tas-settur bankarju għar-riskji ambjentali, soċjali u ta' governanza (ESG) huwa qasam ewlieni tal-Istrateġija tal-Kummissjoni għall-Finanzi Sostenibbli. It-titjib fil-mod kif il-banek ikejlu u jiġġestixxu dawn ir-riskji huwa essenzjali, bħalma huwa l-iżgurar li s-swieq ikunu jistgħu jimmonitorjaw x'qed jagħmlu l-banek. Ir-regolamentazzjoni prudenzjali għandha rwol kruċjali f'dan ir-rigward. Il-proposta tal-lum se tirrikjedi li l-banek jidentifikaw, jiżvelaw u jiġġestixxu b'mod sistematiku r-riskji ESG bħala parti mill-ġestjoni tar-riskju tagħhom. Dan jinkludi ttestjar regolari tal-istress klimatiku kemm mis-superviżuri kif ukoll mill-banek. Is-superviżuri se jkollhom jivvalutaw ir-riskji ESG bħala parti mir-rieżamijiet superviżorji regolari. Il-banek kollha se jkollhom ukoll jiżvelaw il-grad li għalih huma esposti għar-riskji ESG. Biex jiġu evitati piżijiet amministrattivi żejda għal banek iżgħar, ir-regoli dwar l-iżvelar se jkunu proporzjonati. Il-miżuri proposti mhux biss se jagħmlu s-settur bankarju aktar reżiljenti, iżda se jiżguraw ukoll li l-banek iqisu l-kunsiderazzjonijiet ta' sostenibbiltà. Il-pakkett tal-lum jipprovdi għodod aktar b'saħħithom għas-superviżuri li jissorveljaw il-banek tal-UE. Dan jistabbilixxi sett ta' regoli ta' kompetenza u idoneità ċari, robusti u bbilanċjati, li jippermettu li s-superviżuri jivvalutaw jekk il-persunal superjuri għandux il-ħiliet u l-għarfien meħtieġa biex jiġġestixxi bank. Barra minn hekk, bħala rispons għall-iskandlu tal-Wirecard, is-superviżuri issa se jkunu mgħammra b'għodod aħjar biex jissorveljaw gruppi fintechs, inklużi s-sussidjarji tal-banek. Dan is-sett ta' għodod imsaħħaħ se jiżgura l-ġestjoni tajba u prudenti tal-banek tal-UE. Ir-rieżami tal-lum jindirizza wkoll, b'mod proporzjonat, il-kwistjoni tal-istabbiliment ta' fergħat ta' banek ta' pajjiżi terzi fl-UE. Bħalissa, dawn il-fergħat huma prinċipalment soġġetti għal-leġiżlazzjoni nazzjonali u armonizzati biss b'mod limitat ħafna. Il-pakkett jarmonizza r-regoli tal-UE f'dan il-qasam, li se jippermetti lis-superviżuri jiġġestixxu aħjar ir-riskji relatati ma' dawn l-entitajiet, li żiedu b'mod sinifikanti l-attività tagħhom fl-UE matul dawn l-aħħar snin. Il-Membri tal-Kulleġġ qalu: Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “L-Ewropa teħtieġ settur bankarju b'saħħtu biex tkompli ssellef lill-ekonomija hekk kif nirkupraw mill-pandemija tal-COVID-19. Il-proposti tal-lum jiżguraw li nimplimentaw il-partijiet ewlenin tal-istandards internazzjonali ta' Basel III. Dan huwa importanti għall-istabbiltà u r-reżiljenza tal-banek tagħna. Nagħmlu dan billi nqisu l-ispeċifiċitajiet tas-settur bankarju tal-UE, u nevitaw żieda sinifikanti fir-rekwiżiti ta' kapital. Il-pakkett tal-lum se jagħmel il-banek tal-UE aktar b'saħħithom u kapaċi jappoġġaw l-irkupru ekonomiku u t-tranżizzjonijiet ekoloġiċi u diġitali.” Mairead McGuinness, il-Kummissarju tal-UE responsabbli għall-Istabilità Finanzjarja, is-Servizzi Finanzjarji u l-Unjoni tas-Swieq Kapitali, qalet: “Il-banek għandhom rwol essenzjali x'jaqdu fl-irkupru u huwa fl-interess tagħna lkoll li l-banek tal-UE jkunu reżiljenti fil-futur. Il-pakkett tal-lum jiżgura li s-settur bankarju tal-UE huwa adattat għall-futur, u jista' jkompli jkun sors affidabbli u sostenibbli ta' finanzjament għall-ekonomija tal-UE. Bl-inkorporazzjoni tal-valutazzjonijiet tar-riskju ESG, il-banek se jkunu mħejjija u protetti aħjar biex jegħlbu l-isfidi futuri bħar-riskji klimatiċi.” Didier Reynders, il-Kummissarju għall-Ġustizzja, qal: “Il-membri tal-bord u d-detenturi ta' funzjoni ewlenija tal-banek jista' jkollhom influwenza sinifikanti fuq l-attivitajiet ta' istituzzjoni ta' kreditu. Huma għandhom rwol ċentrali biex jidderieġu n-negozji u jiġġestixxu l-attivitajiet tal-banek b'mod kawt u tajjeb. Kienu meħtieġa regoli armonizzati biex jiġi vvalutat jekk il-membri tal-bord u d-detenturi ta' funzjoni ewlenija humiex adatti għad-dmirijiet tagħhom. Ir-regoli adottati tal-lum se jiċċaraw l-obbligi rispettivi tal-istituzzjonijiet ta' kreditu u tal-awtoritajiet kompetenti. Imbagħad se jiżguraw konsistenza fil-livell tal-UE u fl-aħħar mill-aħħar se jikkontribwixxu għal żieda fir-robustezza tal-banek.” Passi li jmiss Il-pakkett leġiżlattiv issa se jiġi diskuss mill-Parlament Ewropew u mill-Kunsill. Sfond Wara il-kriżi finanzjarja, ir-regolaturi minn 28 ġuriżdizzjoni minn madwar id-dinja, fil-Kumitat ta' Basel dwar is-Superviżjoni Bankarja (BCBS), qablu dwar standard internazzjonali ġdid għat-tisħiħ tal-banek, magħruf bħala Basel III. Dan il-ftehim ġie ffinalizzat fl-2017. L-UE diġà implimentat il-maġġoranza l-kbira ta' dawn ir-regoli, li wassal biex is-settur bankarju tal-UE jiġi kkapitalizzat b'mod ħafna aktar robust. B'riżultat ta' dan, il-banek tal-UE baqgħu reżiljenti matul il-kriżi tal-COVID-19, kif muri mill-fatt li komplew isellfu. Ir-riformi tal-lum jikkompletaw l-aġenda ta' wara l-kriżi finanzjarja bil-ħsieb li jżidu b'mod sostanzjali l-kompetittiva u s-sostenibilità tas-settur bankarju tal-UE. Għal Aktar Informazzjoni Mistoqsijiet u tweġibiet Skeda informattiva Testi legali Rekwiżiti prudenzjali